Hun holdte ham som spæd og havde måske håbet, at han ville tilslutte sig samme parti, da han blev politisk aktiv. I stedet kæmper de for hver deres sager på valgkampens slagmark. Men opgøret fortsætter til familiens sammenkomster. -	Om det er pakkespil på 2. juledag eller spillet Hint, vi sidder om, så går vi til den, siger Anne Honoré Østergaard (V), Regionsrådsmedlem og Folketingskandidat i Nordjyllands Storkreds. - Vi er ekstremt konkurrencedrevne mennesker i familien, så hvis ikke jeg vinder i HINT, bliver det et blodbad. Af samme årsag kan det være svært at være ydmyg og sige "godt gået" uden at sige "men", siger 21-årige Julius Bjørn Honoré (RV), Folketingskandidat i Nordjyllands Storkreds. Ham og Anne Honoré Østergaard har kendt hinanden hele livet, og de kender derfor hinanden bedre end nogen anden politiker. - En juleaften nogle år tilbage, havde jeg givet min mand en PlayStation i julegave. Til det efterfølgende pakkespil havde unge Julius fået en af mine medbragte pakker, som altid pakkes sjovt ind. Dette år var gaven pakket ind i PlayStationens kasse. Der er jo ingen, som får PlayStations i pakkeleg, men i sin 10 års alder, blev han simpelthen så vild af glæde, da han fjernede gavepapiret. Jeg fik så ondt af ham, fortæller Anne Honoré Østergaard. Relationen mellem de to har flere dog taget fejl af. Det er nemlig hverken mor og søn eller tante og nevø. Anne Honoré Østergaard er derimod Julius Bjørn Honorés mors kusine. - Det er min grandkusine, men jeg siger grandmoster, siger Julius Bjørn Honoré. - Man kan tillade sig mere som familie Med tanke på de to politikeres familierelation, kunne man være tilbøjelig til at formode, at de derfor også var sødere over for hinanden nu, da slaget skal slås, og valgkampen er i fuld gang. Det er de dog ikke enige om. - Jeg skal være ærlig at sige, at vi har mødt hinanden til en debat, hvor vi har prøvet at save benene af hinanden. Det var sjovt at opleve hende i debat, siger Julius Bjørn Honoré og understreger, at de to ser meget forskelligt på politik. For at undgå endeløse debatter, hører den slags derfor heller ikke hjemme til familiens sammenkomster. - Vi taler ikke politik til familiefrokoster. Hvis vi gjorde, tror jeg, at jeg ville vinde. Får vi en øl og et spil HINT, så hidser vi os op, siger Julius Bjørn Honoré. Vejen til valget Mens Anne Honoré har været politisk aktiv siden 2013, er det Julius Bjørn Honorés første valgkamp. - Ved sidste valg hang jeg Mette Frederiksens valgplakater op, siger han og fortæller, at det i dag gør ham pinligt berørt at indrømme. For i sin folkeskoletid var han også engageret i partier som Enhedslisten og SF. - Radikale Venstre bliver mit sidste parti, og jeg stolt af at være folketingskandidat. Det er det, jeg skal leve af. At kæmpe for ting og det, at andre sætter en lid til dig, er helt fantastisk motiverende, siger Julius Bjørn Honoré, der i dag studerer Politik og Administration på tredje semester, men har planer om at skifte til Samfundsfag snarest. Ønsket om at arbejde med unge mennesker, som er et af den unge politikers helt store mærkesager, er dog langt fra fremmed. - Min far arbejder med udsatte unge, der ikke ellers har en plads i samfundet. Det er jeg virkelig stolt af. Det har betydet meget for mig, at han har vist, hvordan livet på kanten ser ud, siger Julius Bjørn Honoré, der sætter unges mentale trivsel højt på dagsordenen. - Er du radikal?! Meldingen om, at Julius nu tilhørte partiet, Radikale Venstre, kom da også bag på Venstres Anne Honoré Østergaard. - Jeg var lidt overrasket, da han til sidste julefrokost sagde, at han måske blev folketingskandidat, for vi kommer ikke fra en politisk familie. Der havde jeg næsten lige fundet ud af, at han var radikal, fortæller hun. - Men den udvikling var jeg positiv overrasket over, for han har før været så rød. Om Julius Bjørn Honoré har fundet et livslangt forhold til Radikale Venstre, er Anne Honoré dog ikke så sikker på, som han selv er. Men hun er sikker på én ting: - Han skal være velkommen i Venstre. Jeg kan godt lide, at han er så ambitiøs på skattepolitik. Han er i en god forvandling, for han bliver jo mere og mere borgerlig. Nu er vi blevet mere ens, og det, synes jeg, er rart, siger hun. For familien Honoré har ganske vist flere ligheder i deres motivition for at føre politik end som så. - Hun vil gøre en forskel for den baggrund, hun kommer fra, og der har jeg det på samme måde. Vi har fået noget forskelligt med i rygsækken, siger Julius Bjørn Honoré. - Anne kommer fra et landdistrikt og kæmper for landbruget og de små samfund. Jeg kommer fra byen og er meget involveret i de unges trivsel, uddyber han. Grove kommentarer kommer ikke fra ukendte kanter Selvom det kunne være nærliggende at tro, at de i familien hjalp hinanden på vej i deres politiske virke, så både kan og vil Julius Bjørn Honoré selv. Hans respekt for grandmosteren er dog stor, når han ser på de kommentarer, hun har fået i løbet af sit årelange politiske virke. Kommentarer, der er væsentligt grovere end dem, Julius har modtaget. De kommer dog ikke udelukkende fra ukendte kanter. - Nogle på Christiansborg har spurgt, hvem Julius er, fordi han er så grov i sine kommentarer til mine opslag, siger hun, og selvom det kan virke fristende at give igen af samme skuffe, så er det ikke det, Anne Honoré Østergaard gør. Tværtimod. - Jeg liker hans sider og følger hans valgkamp, men blander mig ikke, modsat ham. Jeg adskiller det. Det giver hår på brystet at modtage sådanne kommentarer, siger hun. Det er dog helt bevidst, at Julius Bjørn Honoré udfordrer Anne Honoré Østergaard i en sådan grad. - Jeg har følt en stor utilfredshed over det, hun har smidt på nettet, og jeg bestræber mig på at være spids. Jeg prøver at være meget saglig, men også lig Morten Messerschmidt og Pia Kjærsgaard rent retorisk, siger Julius Honoré og fortsætter: - Hun har sikkert syntes, at det var enormt træls, at en 15-årig har fortalt hende, hvordan hun skulle gøre. Beundring bag forargelsen Man skal dog ikke tage fejl af Julius Bjørn Honorés beundring af sin grandmoster, som han kalder hende. - Anne har været i politik i mange år, og jeg beundrer den higen efter indflydelse, som hun har. Jeg er sikker på, at hun har et drive for at kæmpe for det, hun tror på. Det har jeg også fået. Man skal have en lyst til at tage magten for at være i politik. Anne har haft store ansvar i mange år. Hun har gjort en forskel for det, hun tror på, siger Julius Bjørn Honoré. For selvom han nødigt vil indrømme det, så hepper han også med på sidelinjen, når Anne Honoré Østergaard lykkes. - Jeg håber, at Anne kommer ind i Folketinget, for det er altid dejligt med familie på Borgen, og så har jeg en anledning til at komme derind på besøg, hvis ikke jeg selv gør, siger Julius Bjørn Honoré. Og det er gensidigt. - Jeg har jo holdt ham som spæd og kendt ham hele hans liv. Han har hjertet på rette sted. Jeg kan godt forstå hans mor er stolt af, at han er folketingskandidat i en alder af 21 år. Jeg håber, han får en god oplevelse uanset resultatet, for han er jo ung, og det kan være barskt. Han har det jo med at stikke snuden frem, siger Anne Honoré Østergaard. - Anne vil blive meget stolt, hvis jeg kommer ind, er jeg sikker på, siger Julius Bjørn Honoré, der alligevel ikke kan dy sig for at lade en kommentar falde. - Det ville være en personlig sejr, hvis jeg slår hendes stemmetal. Det er familiær kynisme. Der skal dog mere til, før Anne Honoré Østergaard bekymrer sig. - Det er godt at være konkurrencepræget, men det tror jeg ikke, at han gør. Held og lykke, det kommer ikke til at ske, understreger hun.
I familien Honoré står de i hver deres politiske lejr, og valgkamp eller ej, så går bølgerne højt, når der er noget at vinde - eller tabe.